ร้านเด้าลิ้นปิ้งย่างเป็นร้านปิ้งย่างหมาล่าในฝาง เป็นร้านที่ได้รับคำแนะนำจากหลายๆคนให้มาลอง ตัวร้านตั้งอยู่ข้างการไฟฟ้าฝางและร้านฝางคาเฟ่ ตรงข้ามเซเว่น สามารถตามแผนที่วงในมาได้เลย จากการสอบถามทราบว่าร้านเปิดทุกวัน 17.00 - 00.00 น. ปิดบริการทุกวันพระ เมนูที่นี่เป็นปิ้งย่างหมาล่าไม้ละ 5 บาททุกไม้ ยกเว้นเบค่อนห่อเห็ดไม้ละ 15 บาท มาวันนี้ลองไปหลายไม้ เครื่องดื่มมีหลายอย่างส่วนใหญ่เป็นแอลกอฮอล์ น้ำดื่มไม่ฟรีขวดละ 10 บาท เป๊ปซี่ขวดละ 10 บาท น้ำแข็งฟรีเป็นแก้ว ตัวปิ้งย่างหมาล่าที่นี่ชาลิ้นไม่ค่อยมาก ไม่ชาลิ้นแบบที่รับรสอื่นไม่ได้ ต้องบอกว่าทำรสชาติออกมากำลังดี ไม่เผ็ดมาก กลมกล่อม หวานๆเค็มๆลงตัว ค่อนข้างอร่อยเลยทีเดียว วัตถุดิบก็ดี ที่ชอบสุดคือ สามชั้น เบค่อนห่อเห็ด ข้าวโพดอ่อน ไส้กรอก เต้าหู้ดัมเบล ไก่ หมึกกรอบ ตัวเครื่องในทั้งตับและไส้อ่อนยังไม่ค่อยเด่นแต่ก็ไม่คาว ปูอัดกับลูกชิ้นก็เฉยๆ เห็ดพอใช้ ผักได้ลองอย่างเดียวคือข้าวโพดอ่อนและค่อนข้างชอบเลยทีเดียว แนะนำ โดยรวมเป็นร้านปิ้งย่างหมาล่าอีกร้านที่ส่วนตัวแนะนำเนื่องด้วยรสชาติที่ทำออกมาพอดีๆ ไม่เข้มหรือชาลิ้นเกินไป การบริการดี ร้านสะอาดใหม่ ไม่ร้อน ไม่มีแมลงวัน เหมาะมานั่งสังสรรค์พูดคุยระหว่างเพื่อน รอย่างประมาณ 10 นาทีหลังสั่งจึงได้กิน อยากกินอะไรก็ไปที่หน้าร้านหยิบไม้ใส่ตะกร้ายื่นให้ร้านได้เลย มาลองกันได้ คนเยอะพอควร ที่นั่งมีชั้นบนด้วยนะ แนะนำให้มาลองกันอีกร้านถ้ามาเที่ยวในตัวเมืองฝาง